b'\n_START_ARTICLE_\nAdata\n_START_PARAGRAPH_\nAdata\xc2\xa0\xe2\x80\x93 plonas, pailgas, da\xc5\xbeniausiai metalinis siuvimo ar siuvin\xc4\x97jimo \xc4\xafrankis, kurio vienas galas nusmailintas, o kitame gale yra \xc4\x85sel\xc4\x97 praverti si\xc5\xablui. Adatos b\xc5\xabna \xc4\xafvairaus dyd\xc5\xbeio, priklausomai nuo paskirties ir su kokiu audiniu dirbama. Paprastos siuvimo adatos ilgis da\xc5\xbeniausiai nevir\xc5\xa1ija 5\xc2\xa0cm. Nuo paskirties taip pat priklauso smailojo galiuko bukumas, \xc4\x85sel\xc4\x97s forma bei dydis._NEWLINE_Pirmosios adatos buvo gaminamos i\xc5\xa1 kaulo bei med\xc5\xbeio, dabartin\xc4\x97s i\xc5\xa1 anglinio plieno vielos, padengiamos nikeliu ar auksu apsaugai nuo korozijos. Ypatingai auk\xc5\xa1tos kokyb\xc4\x97s adatos yra pagamintos i\xc5\xa1 platinos._NEWLINE_Archeologiniai tyrin\xc4\x97jimai parod\xc4\x97, kad adatos naudojamos t\xc5\xabkstan\xc4\x8dius met\xc5\xb3, pvz., aptiktos akmens am\xc5\xbeiaus kaulin\xc4\x97s adatos. Taip pat manoma, kad tarp Kostenki kaimo Rusijoje vulkanini\xc5\xb3 pelen\xc5\xb3 sluoksnyje Kostenki rast\xc5\xb3 artefakt\xc5\xb3, datuojam\xc5\xb3 prie\xc5\xa1 45 000 met\xc5\xb3, buvo ir adat\xc5\xb3._NEWLINE_Amerikos ind\xc4\x97nai gamindavo adatas i\xc5\xa1 \xc4\xafvairios gamtin\xc4\x97s \xc5\xbealiavos. Pvz., i\xc5\xa1 agavos lap\xc5\xb3 gaudavo ir adat\xc4\x85, ir si\xc5\xabl\xc4\x85: lapus ilgai mirkius i\xc5\xa1 spyglio pavidalo lapo smaigalio susidarydavo smaili adata, nuo kurios eidavo lapo gyslos\xc2\xa0\xe2\x80\x93 si\xc5\xablai.'